ร้านนี้ตั้งอยู่ในโครงการหมู่บ้านเพนกวิ้น(Penguin Villa) เป็นบ้านหลังเล็กอยู่ด้านในสุด โครงการตั้งอยู่เส้นคันคลอง จากแยกเชียงใหม่ภูคำเลี้ยวขวาไปทาง 700 ปีจนเจอ 7-11 อยู่ทางซ้ายมือให้ชะลอ จะเจอทางเลี้ยวเข้าโครงการทางซ้าย สามารถจอดรถริมถนนหรือจะเข้าไปจอดข้างในก็ได้ เวลาเปิด-ปิดร้าน จันทร์-ศุกร์ เปิด 2 ช่วงเวลาคือ 10.00-14.00 น. และ 17.00-20.00 น. ส่วนเสาร์-อาทิตย์ เปิด 11.00-20.00 น. เมนูอาหารที่นี่จะเปลี่ยนแปลงไปเรื่อยๆตามวัตถุดิบที่มี แต่หลักๆก็จะเน้นเป็นผักออแกนิกส์และพาสต้าเส้นสด ที่เรียกเส้นสดเพราะว่าเค้าผสมแป้งแล้วรีดเป็นเส้นสดๆโชว์กันตรงนั้นเลย เส้นที่ได้จะกรึบ หนึบ นุ่ม แต่ไม่เละ (แบบที่เรียกกันว่า al dente นั่นเอง) ซอสก็มีให้เลือกหลายแบบ ทั้งสไตล์ไทย(ผัดพริกแห้ง) สไตล์ญี่ปุ่น(แบบหมี่เย็น) และไตล์ฝรั่ง(โบโลเนส,คาโบนาร่า,ครีมเห็ด) จากที่วันนี้ลองมา 3 ซอส เราชอบซอสครีมเห็ดมากที่สุดเพราะรสชาติครีมมี่มากแต่กลับไม่เลี่ยน ส่วนซอสโบโลเนสกับคาโบนาร่าอร่อยรองลงมาอาจเป็นเพราะซอสน้อยไปหน่อยทำให้คลุกเคล้ากับเส้นยังไม่ค่อยทั่วถึง ส่วนลาซานญ่าอร่อยดีงามมาก แผ่นแป้งสดนุ่มหนึบ ซอสอร่อยกลมกล่อม ชีสยืดได้ใจมาก ยังอิ่มกันไม่พอมื้อนี้ยังปิดท้ายฟินๆกันด้วยสปาเก็ตตี้ไอศครีมราดซอสมะม่วง เป็นไอศครีมและครีมสดที่ทำมาเป็นเส้นเก๋ไก๋คล้ายสปาเก็ตตี้ รสชาติอร่อยชื่นใจใช้ได้เลยทีเดียว หากใครเป็นคนรักพาสต้าแล้วเราขอแนะนำเลยว่าห้ามพลาดร้านนี้ด้วยประการทั้งปวง อร่อยแบบครบเครื่องและครบครันรับรองมาแล้วต้องไม่ผิดหวังแน่นอนค่ะ